РЕШЕНИЕ НА КОМИСИЯТА
oт 18 юни 2007 година
за изменение на Решение 2005/429/ЕО за установяване на специална програма за наблюдение във връзка с възстановяване на запасите от атлантическа треска
(нотифицирано под номер C(2007) 2550)
(само текстовете на английски, датски, немски, нидерландски, френски и шведски език са автентични)
(2007/429/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаването на Европейската общност,
като взе предвид Регламент (ЕИО) № 2847/93 на Съвета от 12 октомври 1993 г. за установяването на система за контрол, приложима към общата политика в областта на рибарството (1), и по-специално член 34в, параграф 1 от него,
като има предвид, че:
(1)
Регламент (ЕО) № 423/2004 на Съвета (2) установява мерки за възстановяване на запасите от атлантическа треска в Категат, Северно море, Скагерак и източната част на Канала, в зоната на запад от Шотландия и в Ирландско море.
(2)
Регламент (ЕО) № 27/2005 на Съвета (3), Регламент (ЕО) № 51/2006 на Съвета (4) и Регламент (ЕО) № 41/2007 на Съвета (5) предвиждат временни ограничения на риболовното усилие и допълнителни условия за наблюдение, проверка и проследяване в рамките на определени мерки за възстановяване на запаси, приложими към всички видове риболов, при които може да бъде уловена атлантическа треска в посочените по-горе зони.
(3)
Решение 2005/429/ЕО на Комисията (6) установява специфична програма за наблюдение, приложима за период от две години, с цел да се гарантира целесъобразно ниво на изпълнение на мерките за съхранение и контролиране на риболовните дейности във връзка с възстановяване на запасите от атлантическа треска.
(4)
Специфичната програма за наблюдение е необходима с оглед да се организира оперативно сътрудничество между засегнатите държави-членки и да позволи на Агенцията на Общността за контрол на рибарството да организира съвместни планове за разполагане в съответствие с член 9 от Регламент (ЕО) № 768/2005 на Съвета (7).
(5)
Срокът на програмата следва да бъде удължен с една година, за да се осигури продължаване на изпълнението на мерките за съхранение и контрол.
(6)
Следователно Решение 2005/429/ЕО следва да бъде съответно изменено.
(7)
Мерките, предвидени в настоящото решение, са в съответствие със становището на Комитета по рибарство и аквакултури,
ПРИЕ НАСТОЯЩОТО РЕШЕНИЕ:
Член 1
В член 1 от Решение 2005/429/ЕО думите „за период от две години“ се заменят с думите „за период от три години“.
Член 2
Адресати на настоящото решение са Кралство Белгия, Кралство Дания, Федерална република Германия, Френската република, Ирландия, Кралство Нидерландия, Кралство Швеция и Обединеното кралство Великобритания и Северна Ирландия.
Съставено в Брюксел на 18 юни 2007 година.